קלארק גייבל

ויליאם קלארק גייבל (באנגלית: William Clark Gable;‏ 1 בפברואר 1901 – 16 בנובמבר 1960) היה שחקן קולנוע אמריקני, זוכה פרס האוסקר לשנת 1934. תפקידו הבולט ביותר היה בסרט "חלף עם הרוח" משנת 1939. משמו נגזר שמו הפרטי של קלארק קנט. גייבל נולד בקדיז שבאוהיו, ארצות הברית לוויליאם הנרי, עובד בבאר נפט, ואדליין (לבית הרשלמן). אביו היה פרוטסטנטי ואמו קתולית. בגיל חצי שנה הוטבל בכנסייה הקתולית. כאשר היה בן עשרה חודשים, נפטרה אמו, ככל הנראה ממחלת סרטן המוח. אביו סירב לגדלו כקתולי ומשפחת אמו מחתה על כך. לבסוף הוחלט כי גייבל יבלה חלק מהזמן אצל דודיו. באפריל 1903 נשא אביו לאישה את ג'ני דאנלפ. היא ניגנה בפסנתר ולימדה גם אותו . כנער, אהב גייבל לתקן כלי רכב עם אביו, ובנוסף נמשך לספרות ולשירה, ונהג לדקלם את הסונטות של שייקספיר. בשנת 1917, עקב בעיות כלכליות של אביו, עברה המשפחה לחווה באזור אקרון, וגייבל החל לעבוד במפעלים לייצור צמיגים. בשנת 1922 הוא עבר לפורטלנד שבאורגון, ועבד כמוכר עניבות. בגיל 21, לאחר שקיבל ירושה של 300 דולר, פתח גייבל בקריירת משחק בתיאטרון ופגש את סוכנת השחקנים ג'וזפין דילון, שמימנה עבורו לימודי משחק. בשנת 1924 נישאו השניים ועברו להוליווד במטרה לפתח לגייבל קריירת משחק בקולנוע. בשנים 1925–1930 שיחק גייבל בתפקידים משניים בסרטים אילמים ובתיאטרון, ובשנת 1930 הוחתם על חוזה בחברת MGM. הוא הופיע בהצגות תיאטרון שונות, התגרש והתחתן בשנית. ב-1931 הופיע גייבל לראשונה בסרט מדבר - "המדבר הצבוע" באותה שנה הופיע בסרט "סוזן לנוקס" לצידה של גרטה גרבו. שנה לאחר מכן הפך לכוכב של חברת MGM. ב-1934 הופיע גייבל בסרט "זה קרה לילה אחד" וזכה בפרס אוסקר לשחקן הטוב ביותר. בהמשך הופיע גייבל בסרטים רבים: "המרד על הבאונטי" (היה מועמד לפרס האוסקר), "סן פרנסיסקו", "אבק אדום", וב-1939 בסרטו המפורסם ביותר "חלף עם הרוח" (על משחקו היה מועמד פעם נוספת לפרס האוסקר) ובעקבותיו כונה "המלך" של הוליווד. באותו זמן התחתן גייבל בפעם השלישית עם קרול לומברד. באוגוסט 1942 נהרגה קרול בתאונת מטוס, וגייבל השבור החליט להתגייס לצבא ולשרת במלחמת העולם השנייה. את רוב שירותו עשה באנגליה והוענקה לו מדליית האוויר. בנובמבר 1943, שב לארצות הברית. גייבל היה השחקן המועדף על אדולף היטלר ובמהלך המלחמה היטלר הציע פרס כספי למי שיתפוס את גייבל ויביאו אליו. בתום המלחמה, הוא שב לחווה שלו וחידש את מערכת היחסים עם השחקנית וירג'ינה גריי. בשנת 1949, נשא לאישה את הדוגמנית סילביה אשלי. ב-1952, התגרשו השניים. לאחר נישואים כושלים וסרטים לא מוצלחים, פתח גייבל בקריירה של שחקן עצמאי והפך לשחקן בעל המשכורת הגבוהה ביותר באותה תקופה. ב-1953 שיחק בסרט מוגמבו לצידן של אווה גארדנר וגרייס קלי. ב-1954, עזב גייבל את MGM עקב אי שביעות רצונו מהתפקידים שהוצעו לו. ב-1955, הוא הצטרף לאולפני המאה ה-20 ונישא לאשתו החמישית, קיי ספרקלס. ב-1958 שיחק בסרט חביב המורה לצידה של דוריס דיי. ב-1960 שיחק בסרט "זה התחיל בנאפולי" לצידה של סופיה לורן וב"יוצאי הדופן" לצידם של מרילין מונרו, מונטגומרי קליפט ואלי וולך, על פי תסריט של ארתור מילר ובבימויו של ג'ון יוסטון. ב-6 בנובמבר 1960, מספר ימים לאחר השלמת הסרט נשלח גייבל לבית החולים בהוליווד עקב התקף לב. בבוקר ה-16 בנובמבר, נראה כי מצבו השתפר אך לבסוף הוא נפטר באותו ערב מהתקף לב שני בגיל 59. הוא היה חבר במסדר הבונים החופשים וחבר בלשכת "בוורלי הילס" מספר 528, בבוורלי הילס קליפורניה. ב-6 בנובמבר 1935 נולדה בת לשחקנית לורטה יאנג, ששיחקה עמו באחד מסרטיו ונסעה לאחר הסרט לכמה חודשים. עם שובה להוליווד הביאה עמה את התינוקת, ג'ודי, ואמרה כי אימצה אותה. רק מאוחר יותר גילתה כי התינוקת היא בתו של גייבל, וסיפרה כי ניהלה רומן עם גייבל. לאחר פטירתה של ג'ודי פרסמו אחיה (בנה של יאנג) ואשתו שגייבל אנס את יאנג, ושג'ודי נולדה כתוצאה מהאונס. לורטה יאנג סיפרה זאת רק למשפחתה שחיכתה עד מותן של לורטה וג'ודי לפני פרסום הסיפור המלא. ארבעה חודשים לאחר מותו, ב-20 במרץ 1961, נולד לו בן בשם ג'ון מאשתו החמישית קיי. אתר האינטרנט הרשמי של קלארק גייבל (באנגלית אמריקאית) מדיה וקבצים בנושא קלארק גייבל בוויקישיתוף קלארק גייבל, במסד הנתונים הקולנועיים IMDb (באנגלית) קלארק גייבל, באתר "אידיבי", מאגר הידע העברי לקולנוע ישראלי ועולמי קלארק גייבל, באתר AllMovie (באנגלית) קלארק גייבל, באתר Rotten Tomatoes (באנגלית) קלארק גייבל, במסד הנתונים הקולנועיים KinoPoisk (ברוסית) קלארק גייבל, באתר MusicBrainz (באנגלית) קלארק גייבל, באתר Discogs (באנגלית) אורי קליין, גלריה, סוד קסמו המתמשך של קלארק גייבל, באתר הארץ, 16 בנובמבר 2010 קלארק גייבל, באתר "Find a Grave" (באנגלית) קלארק גייבל, באתר אנציקלופדיה בריטניקה (באנגלית) Henry Mietkiewicz, Great Krypton! Superman was the Star’s Ace Reporter (Joe Shuster’s final interview), THE JOE SHUSTER AWARDS, ‏2009-03-18 (באנגלית) Vitello, Paul (2011-11-30). "Judy Lewis, Secret Daughter of Hollywood, Dies at 76". The New York Times (באנגלית אמריקאית). ISSN 0362-4331. נבדק ב-2020-01-05. Clark Gable Accused Of Raping Co-Star, BuzzFeed News (באנגלית)